

**Međunarodni dječji festival Šibenik – Hrvatska**



**Gradska knjižnica „Juraj Šižgorić“ Šibeniku**



**Grad Šibenik**

raspisuju likovni natječaj za učenike osnovnih škola na temu

***3,2,1… KRENI!***

U susret 59. međunarodnom dječjem festival Šibenik - Hrvatska, najstarijoj multimedijalnoj kulturnoj manifestaciji takve vrste u svijetu, raspisujemo likovni natječaj za učenike osnovnih škola na temu ***„3,2,1… KRENI!“.***

Koncepcija i humanitarni ciljevi Festivala imaju punu podršku UNICEF-a i UNESCO-a te stalno pokroviteljstvo Predsjednice Republike Hrvatske.

Posebna vrijednost Festivala njegov je likovni program, kako onaj nastao u dječjim radionicama u živopisnim prostorima srednjovjekovne gradske jezgre, tako i onaj što ga djeci daruju veliki hrvatski i svjetski umjetnici.

Dječji likovni natječaji posebno su važan dio festivalskog programa. Zbog toga i ove godine želimo uključiti što je moguće više djece u program našeg i vašeg Festivala izradom likovnih radova na zadanu temu.

Ovogodišnja tema natječaja za osnovne škole u RH posvećena je sportu i sportskim aktivnostima. Sve ono što djeca treniraju ili bi željela bolje upoznati, tema su izložbe. Od nogometa, preko plivanja, maratona, borilačkih vještina i planinarenja do aerobika, *body buildinga* i šaha – slobodna su područja dječje mašte. Možda će neka djeca željeti skakati iz padobrana ili će slikati i crtati *paragliding* u kojem sudjeluju zajedno s roditeljima ili starijom braćom i sestrama – sve je dopušteno; sve vrste individualnih i grupnih sportskih aktivnosti.

No, poanta je teme da kroz likovno sudjelovanje u sportskim aktivnostima djeca osjete radost, veselje i veće zbližavanje sa svojim prijateljima, ne samo treniranje tijela kao izdvojene (fizičke) komponente. Nijanse interpretacije teme ostavljamo pedagozima i učiteljima, ovisno o pulsu razreda i sredini gdje se nalazi škola (more – obala i otoci ili kontinent, manji ili veći gradovi).

**Tehnike izvođenja** likovnih radova su neograničene i slobodne, prema izboru i mogućnostima uzrasta djece i dostupnosti određenog materijala (sve crtačko-slikarske tehnike, od bojica, flomastera u boji, akvarela, tempere do akrila; linorez; monotipija; kolaž od papira u boji i drugih komadića materijala, poput tkanine; vez - ako u školi postoji kvalitetna sekcija malih vezilja), a s obzirom na temu, ove godine ponovno dolazi kao mogućnost izrada skulptura, samostojećih i visećih. Dakle, možete koristiti stiropor, močeni i oblikovani karton (kutije od jaja, kartonske kutije..), koji se ostavlja da se osuši pa zatim lijepi preko njega papir ili alu-folija pa dodatno oslikava i intervenira drugim materijalima.

Molimo pedagoge i profesore i ove godine da isključe radove s običnom / tehničkom olovkom i tankim crnim tušem jer u prezentaciji likovnog postava ne dolaze do izražaja.

Isto tako molimo pedagoge i profesore da ograniče broj poslanih radova na maksimalno 5 radova po razredu.

**Uz likovne radove molimo vas da priložite slijedeće podatke:**

* **ime, prezime i dob djece**
* **naziv i adresu vrtića ili osnovne škole**
* **ime i prezime odgajatelja / nastavnika likovnog / mentora**

**Radovi trebaju biti zaštićeni i primjereno zapakirani**!

**Radove pošaljite najkasnije do 17. svibnja 2018. na adresu:**

Hrvatsko narodno kazalište u Šibeniku

Međunarodni dječji festival Šibenik - Hrvatska

(za likovni natječaj za učenike osnovnih škola)

Ulica kralja Zvonimira 1

22000 Šibenik

**Izbor uradaka**

Radovi će biti izloženi na Međunarodnom dječjem festivalu kao jedan od četiriju glavnih likovnih događaja te manifestacije. Vrednovat će ih stručno povjerenstvo, na temelju originalnosti, izražajnosti i razine tehničke izvedbe prema osjetilnim, spoznajnim i stvaralačkim mogućnostima djece određene dobi.

*Napomena:* Molimo sudionike natječaja da pristanu na korištenje elemenata poslanih likovnih uradaka u nekomercijalne svrhe s ciljem promocije Međunarodnog dječjeg festivala Šibenik - Hrvatska.

**Radovi se ne vraćaju!**

**Kontakt za dodatne informacije i upite**

**Iva Korbler**, urednica likovnog programa

email: iva.koerbler@zg.t-com.hr

**Ured MDF Šibenik – Hrvatska**

Telefon: +385(0)22 213123

email: mdfplakat@gmail.com

Ravnatelj HNK u Šibeniku

v.r. Jakov Bilić, mr. art.